Брат Руслан и «Лалай-балалай»-р
«Кинотавр» кинофестивалым щагъэлъэгъуа фильм кIэщIхэмкIэ саугъэт нэхъыщхьэр къыхуагъэфэщащ Къэрэшей-Шэрджэс Республикэм щыщ режиссёр Брат Руслан.
Мэкъуауэгъуэм и 7-м Сочэ къалэ щекIуэкIа 28-нэ «Кинотавр» кинофестивалым фильм кIэщIхэмкIэ и зэпеуэм щытекIуащ «Лалай-балалай» фильмыр. КъищынэмыщIауэ, фильмым «Апхуэдэ кино» программэмкIи саугъэт щхьэхуэр къихьащ икIи Брат Руслан сом мелуан хъу сертификат къратащ «Из точки А» фильм-альманах кIэщIыр трихын папщIэ.
Зэпеуэм лэжьыгъэ 14-м щыхэплъащ, абыхэм ящыщу фильми 7-р режиссёр ныбжьыщIэхэм я IэдакъэщIэкIт. «Лалай-балалай»-р, дакъикъэ 13-кIэ екIуэкI фильмыр Братым и япэ лэжьыгъэщ, зэныбжьэгъуиплI зэрегъэфам жэщым аттракцио-ным къащыщыщIам теухуащ.
— Сэ сыкъыщалъхуа Черкесск къалэм щызэхэсхат мы хъыбарыр. Суворов Сашэ и цIэу ныбжьэгъу сиIащ, аращ мы филь-мыр тыгъэ зыхуэсщIар, абы и псалъафэт «лалай-балалай»-р. «Кинотавр»-р ди къэралым и фестиваль нэхъыщхьэщ, мыбы кинематографием и цIыхушхуэхэр щызэхуос. Ахэр уи фильмым зэреплъ къудейр куэд и уасэщ, — къыхигъэщащ Братым.
Руслан зэрыжиIэмкIэ, илъэс 17-м иту Москва Iэпхъуэри, ГИТИС-м щIэтIысхьащ. ЩIалэр мэгугъэ и мурадхэр къалащхьэм къыщехъулIэну.
ДЫГУЛЫБГЪУ Хьэзрэт.
